एमपी के 15 शहरों में पारा 40 डिग्री पार, यूपी में हीटवेव अलर्ट; दिल्ली में सुबह बरसा पानी
Weather Updates 4 June| Delhi, Rajasthan, Madhya Pradesh, Himachal Pradesh, Biharदेशभर में तमाम राज्य इन दिनों गर्मी से जूझ रहे हैं। शनिवार को पटना देश की सबसे गर्म राजधानी रही। यहां दिन का तापमान 42.7 डिग्री रिकार्ड हुआ। दूसरे नंबर पर 42.6 डिग्री के साथ चेन्नई व 42.2 डिग्री के साथ तीसरे नंबर पर रायपुर
दिल्ली-NCR के कई हिस्सों में रविवार सुबह हुई बारिश ने तापमान में राहत दी है। ठंडी हवाओं और बादल के चलते दिल्ली में न्यूनतम तापमान 23.8 डिग्री दर्ज किया गया। मौसम विभाग के मुताबिक, आज राजस्थान, हरियाणा और यूपी के कुछ इलाकों में भी बारिश हो सकती है।
राजस्थान में शनिवार रात आए आंधी-तूफान के चलते 3 लोगों की जान चली गई। अजमेर में आंधी-बारिश से एक घर की दीवार ढह गई थी। दबने से मां और दो बेटों की मौत हो गई।
मध्य प्रदेश में शनिवार को 15 शहरों में तापमान 40 डिग्री पार चला गया। शाम को हुई बारिश से गर्मी से राहत मिली। यूपी में भी 10 शहरों में हीट वेव का अलर्ट जारी किया गया है। पटना शनिवार को देश की सबसे गर्म राजधानी रही। यहां पारा 42.7 डिग्री रिकार्ड हुआ। दूसरे नंबर पर 42.6 डिग्री के साथ चेन्नई और 42.2 डिग्री के साथ तीसरे नंबर पर रायपुर रहा।
देशभर के मौसम का हाल...
राजस्थान: अगले 3 दिन आंधी-बारिश, फिर 45° होगा तापमान
राज्य में शनिवार को जोधपुर और उदयपुर के आसपास के इलाकों में बारिश हुई और ओले गिरे। राजधानी जयपुर, चित्तौड़गढ़, सवाई माधोपुर, राजसमंद और पाली में भी बरसात हुई। बीकानेर में ओलों की जबरदस्त बारिश के बाद जमीन सफेद चादर से ढकी नजर आई। राज्य के उत्तर-पश्चिम जिलों के अलावा दक्षिण-पूर्वी जिलों में भी कई जगह 82KM स्पीड से तेज अंधड़ आया और भारी बारिश हुई।
मौसम विभाग ने अगले 3 दिन के लिए आंधी-बारिश का अलर्ट जारी किया है। इस दौरान उमस बढ़ेगी, कई शहरों में पारा 2 से 4° तक बढ़ेगा। 6 जून के बाद कई शहरों में दिन का तापमान 40 डिग्री सेल्सियस या उससे ऊपर जा सकता है। अगले हफ्ते तक वेस्टर्न डिस्टर्बेंस के कमजोर पड़ने से गर्मी भी बढ़ेगी। पूरी खबर पढ़ें...
मध्यप्रदेश: दो दिन तक जारी रहेगा बारिश-आंधी का दौर
शनिवार को भोपाल सहित 15 जिलों में पारा 40 डिग्री के पार पहुंच गया। राजधानी में दोपहर बाद बारिश के बाद सिर्फ 2 घंटे में ही पारा 5.4 डिग्री लुढ़क गया। यहां दोपहर 3:30 बजे पारा 40.4 डिग्री पर था, जो शाम 5:30 बजे लुढ़क कर 35 डिग्री पर आ गया था। इसके अलावा इंदौर, मंदसौर, नर्मदापुरम, मंडला, बालाघाट और छिंदवाड़ा में भी बारिश हुई।
राज्य में जारी बारिश, ओले-आंधी का दौर अगले दो दिन भी रहेगा। रविवार को भोपाल, उज्जैन, नर्मदापुरम समेत प्रदेश के 17 जिलों में तेज आंधी चलने और बारिश की संभावना है। इस दौरान ओले भी गिर सकते हैं। वेस्टर्न डिस्टर्बेंस (पश्चिमी विक्षोभ) के एक्टिव होने से ऐसा होगा। पूरी खबर पढ़ें...
उत्तर प्रदेश: 15 जून तक पड़ेगी गर्मी; 10 जिलों में 3 दिन हीटवेव का अलर्ट
यूपी में मौसम विभाग का अनुमान है कि राज्य में 15 जून तक भीषण गर्मी पड़ेगी। पूर्वांचल के 10 जिलों के लिए हीटवेट का अलर्ट जारी किया है। यहां गर्म हवा के थपेड़े सबसे ज्यादा परेशान करेंगे। इनमें गाजीपुर, चंदौली, सोनभद्र, मिर्जापुर, भदोही, वाराणसी, प्रयागराज, जौनपुर, कौशांबी, चित्रकूट शामिल हैं। तापमान 40°C से ज्यादा रहेगा।
संभावना जताई गई कि 15 जून के बाद फिर मौसम में बदलाव आ सकता है। क्योंकि 18 जून से मानसून आने की उम्मीद है, हालांकि इस बार 20 दिन मानसून लेट आने वाला है। पूरी खबर पढ़ें...
दिल्ली: 6 दिन में 6 डिग्री बढ़ सकता है तापमान 
मौसम विभाग की मानें तो दिल्ली का पारा अगले 6 दिन में 6 डिग्री तक बढ़ सकता है। करीब 10 दिनों से तेज हवाओं और बारिश की वजह से मौसम में नमी बनी हुई है। शनिवार को अधिकतम 36 डिग्री और न्यूनतम तापमान 22.6 डिग्री सेल्सियस रहा। बुधवार तक अधिकतम तापमान 40 डिग्री पर पहुंच सकता है और शुक्रवार तक 42 का आंकड़ा पार कर सकता है।
गुजरात: दो सिस्टम एक्टिव हुए, 7 से 11 जून तक बारिश के आसार
मौसम विभाग ने कहा है कि अरब सागर के आस-पास वेस्टर्न डिस्टर्बेंस से दो सिस्टम एक्टिव हो गए हैं। इसके चलते 5 जून को दक्षिण पूर्व अरब सागर में एक चक्रवाती सर्कुलेशन बनेगा। इससे दक्षिण सौराष्ट्र और दक्षिण गुजरात के कई जिलों में 7 से 11 जून के बीच भारी बारिश हो सकती है। पूरी खबर पढ़ें...
हिमाचल प्रदेश में धूप खिली, तापमान बढ़ा
हिमाचल प्रदेश में शनिवार को धूप खिली। इससे तापमान बढ़ा और लोगों को ठंड से राहत मिली। शनिवार को शिमला का अधिकतम तापमान 23.8 डिग्री सेल्सियस दर्ज हुआ। काफी दिन सक्रिय रहने के बाद पश्चिमी विक्षोभ हिमाचल में कमजोर पड़ा है। मौसम विभाग की मानें तो अन्य राज्यों में भी पश्चिमी विक्षोभ का असर धीरे-धीरे कम होगा।
मौसम विभाग हिमाचल के निदेशक सुरेंद्र पॉल ने कहा है कि प्रदेश में पश्चिमी विक्षोभ अभी 3 दिन और कमजोर रहेगा। 6 जून तक प्रदेश में मौसम इसी तरह साफ रहेगा। इसके बाद 7 जून को पश्चिमी विक्षोभ एक बार फिर प्रदेश में दस्तक दे रहा है। 7 जून को प्रदेश में बारिश का अनुमान है। पूरी खबर पढ़ें...
पंजाब: नौतपा चंडीगढ़ में 1 भी दिन नहीं तपा
पंजाब में 6 जून तक मौसम साफ रहने के संकेत मिले हैं। मौसम बदलते ही अधिकतम तापमान में 3 डिग्री तक की बढ़ोतरी हुई है। अभी तापमान में 3 से 4 और डिग्री तक की और बढ़ोतरी देखने को मिल सकती है। शनिवार को सूबे का अधिकतम औसत तापमान 35 डिग्री पार रिकॉर्ड किया गया है। वहीं, न्यूनतम पारा भी इस समय 18 से 22 डिग्री तक दर्ज हो रहा है, जिससे रातें अभी भी ठंडी चल रही हैं।